**Természetjárás**

Lezajlott a Kazinczy Ferenc Tagiskola és a Kincs Kultúra Egyesület közös szervezésében az idei utolsó túránk.

Ádvent negyedik vasárnapján, a kissé hűvös, téli időjárás ellenére három csapat 13 fővel indult keresésnek az elveszett Mikulás-csomagok után.

Egy kis segítség, útba igazítás után két irányból közelítették meg a helyszíneket az emberkék.

Az első találati pontoknál nehezen ment a tájolás, ugyanis közben előkerült az eltévedt Mikulás az erdőben. Szaloncukrot osztogatva ösztönözte a résztvevőket a keresésre.

A gyerekek a végére egészen jól belejöttek a tájoló használatába, a helyes irány kijelölésébe és a lépés számlálásába.

Amikor mindenki felkereste mind a hét pontot, gyülekező volt a tisztáson, ahol a maradék ajándékot és szaloncukrot kiosztotta a Mikulás a megfáradt, kutató csapatoknak.

Az ajándékokat az iskolai Diákönkormányzatnak köszönhetjük, a szaloncukrot pedig egy nagyon kedves ismerősnek, aki anonim szeretne maradni minden körülmények között!

KÖSZÖNET A TÁMOGATÓINKNAK!

Ezúton kívánok minden olvasónak boldog karácsonyt és egészségben, erőben dúskáló új évet!

Kincsesbánya, 2016. december 19.

Czene Tamásné

túravezető